
KONKURENCES PADOME

Elizabetes ielā 41/43, Rīgā, LV-1010 ( Tālrunis 7282865 ( Fakss 7242141


L Ē M U M S

Rīgā

2002.gada 28.augustā                                                                                 
Nr. 40
                                                                                                                    (Prot. Nr.32, 3.§)

Par Konkurences padomes 06.02.2002.

lēmuma Nr.5 atcelšanu

Lieta Nr.605/02/06/1

Par SIA "12 Dimensijas" 28.12.2001.

iesniegumu Nr.605


Konkurences padome 28.12.2001. saņēma SIA “12 Dimensijas” 28.12.2001. iesniegumu, kurā  iesniedzējs informē Konkurences padomi, ka divu uzņēmējsabiedrību         a/s “Preses apvienība” un SIA “Narvesen Baltija” apvienotais tirdzniecības tīkls atsakās pieņemt realizācijā SIA “12 Dimensijas” izdoto sienas kalendāru "Laikraksts Izstāde kalendārs 2002", atteikumu pamatojot ar to, ka kalendārs neatbilst izvietošanas un kvalitātes principiem pēc kādiem tiek pieņemti produkti izplatīšanai tirdzniecības tīklā. Iesniedzējs uzskata, ka a/s "Preses apvienība" un SIA "Narvesen Baltija" atteikuma iemesli nav objektīvi, ierobežo patērētāju tiesības veikt savu izvēli preču iegādē un lūdz Konkurences padomi izvērtēt esošās situācijas atbilstību spēkā esošajiem likumiem.  


Konkurences padome a/s "Preses apvienība" un SIA "Narvesen Baltija" darbības izvērtēja atbilstoši 18.06.1997. Konkurences likuma 17.panta 1.punkta "(..) Dominējošā stāvokļa ļaunprātīga izmantošana var izpausties kā: atsacīšanās slēgt līgumu ar citu tirgus dalībnieku bez objektīvi attaisnojoša iemesla" un 18.06.1997. Konkurences likuma 17.panta 2.punkta "(..) Dominējošā stāvokļa ļaunprātīga izmantošana var izpausties kā: preču (..) realizācijas apjomu, tirgu (..) sašaurināšana bez objektīvi attaisnojoša iemesla par sliktu patērētājam" tiesiskajam sastāvam.


06.02.2002. Konkurences padome pieņēma lēmumu Nr.5 (Prot.Nr.6, 4.() "Par lietas izpētes izbeigšanu", ar kuru netika konstatēts 18.06.1997. Konkurences likuma 17.panta 1. un 2.punktā noteiktā dominējošā stāvokļa ļaunprātīgas izmantošanas aizlieguma pārkāpums a/s "Preses apvienība" un SIA "Narvesen Baltija" apvienotā tirdzniecības tīkla darbībās.


SIA "12 Dimensijas" iesniedza sūdzību Rīgas pilsētas Vidzemes priekšpilsētas tiesā par Konkurencs padomes 06.02.2002. pieņemto lēmumu Nr.5, jo uzskata Konkurences  padomes pieņemto lēmumu par nepamatotu un nelikumīgu un lūdz tiesu minēto Konkurences padomes lēmumu atcelt.


05.08.2002. Rīgas pilsētas Vidzemes priekšpilsētas tiesa pieņēma lēmumu lietas Nr. C30-3163/5 izskatīšanu atlikt, jo lietā ir nepieciešams veikt papildu pierādījumu iegūšanu attiecībā par a/s "Preses apvienība" un SIA "Narvesen Baltija" dominējošā stāvokļa noteikšanu.


Izvērtējot rīcībā esošo informāciju, Konkurences padome

k o n s t a t ē j a:


13.06.1995. Ministru kabineta noteikumu Nr.154 "Administratīvo aktu procesa noteikumi" 1.punkts nosaka, ka "Šie noteikumi nosaka publisko tiesību subjektu administratīvo aktu procesu: aktu izdošanu, spēkā esamību un apstrīdēšanas kārtību iestādē".


Pirms administratīvā akta izdošanas viena no svarīgākajām pārvaldes procesa stadijām administratīvajā procesā ir faktu konstatēšana lietā, kura ir noteikta ar minēto noteikumu  43.2.punktu. Atbilstoši 13.06.1995. Ministru kabineta noteikumu Nr.154 "Administratīvo aktu procesa noteikumi" 49.punktam pēc pārvaldes procesa ierosināšanas iestāde konstatē lēmuma pieņemšanai nepieciešamos faktus.


06.02.2002. Konkurences padomes pieņemtā lēmuma Nr.5 (Prot.Nr.6, 4.() "Par lietas izpētes izbeigšanu" pamatošanai, nosakot dominējošo stāvokli, t.i., a/s "Preses apvienība" un SIA "Narvesen Baltija" apvienotā tirdzniecības tīkla tirgus daļas sienas kalendāru izplatīšanas tirgū Latvijas Republikas teritorijā, Konkurences padome ir balstījusies tikai uz Konkurences padomes Biroja 23.01.2002. un 29.01.2002. dienesta ziņojumiem, t.i., mutiski sniegtu informāciju, kuru dienesta apmeklējuma laikā Konkurences padomes Biroja darbiniekiem ir snieguši uzņēmējsabiedrību SIA "Balta eko" un Mediju grupa Tops pārstāvji.


 Konkurences padomes Biroja dienesta ziņojumi saskaņā ar Informācijas atklātības likuma 5.panta otrās daļas 2.punktu, 6.pantu un Konkurences padomes 15.03.2002. rīkojumu Nr.14 apstiprināto instrukciju "Kārtība, kādā tiek organizēta ierobežotas pieejamības informācijas aprite" ir uzskatāmi par informāciju, kas paredzēta un noteikta Konkurences padomes iekšējai lietošanai. Dienesta ziņojums ir ar lietas izpēti saistītais iekšējais dokuments, līdz ar to dienesta ziņojums nevar tikt uzskatīts par pietiekamu pierādījumu, uz kura pamata ir pieņemams lēmums lietā. Minētās lietas izvērtēšanā nav ievērots objektīvas lietas izmeklēšanas princips.


Lēmuma pieņemšanai Konkurences padome nav ieguvusi pietiekamus pierādījumus  a/s "Preses apvienība" un SIA "Narvesen Baltija" dominējošā stāvokļa konstatēšanai sienas kalendāru izplatīšanas tirgū Latvijas Republikas teritorijā, tādējādi lietas apstāļi nav izvērtēti pilnīgi un vispusīgi.


Ņemot vērā minēto un pamatojoties uz 13.06.1995. Ministru kabineta noteikumu Nr.154 "Administratīvo aktu procesa noteikumi" 83. punktu, Konkurences padome






n o l ē m a:


1. Atcelt 06.02.2002. Konkurences padomes pieņemto lēmumu Nr.5  (Prot.Nr.6, 4.() "Par lietas izpētes izbeigšanu".


2. Turpināt lietas apstākļu izvērtēšanu 28.12.2001. SIA “12 Dimensijas” iesnieguma sakarā.  


Konkurences padomes lēmums ir pārsūdzams Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā persona uzzināja vai tai vajadzēja uzzināt par pieņemto lēmumu saskaņā ar LR Civilprocesa likuma Pārejas noteikumu 1.punktu un Civilprocesa kodeksa 24.-A nodaļu.

Priekšsēdētājs

